[Video] Solidariteit stuur #BouSaam-veldtog van stapelDirk Hermann, adjunk uitvoerende hoof van Solidariteit. Die vakbond Solidariteit het vandag sy splinternuwe veldtog, met die tema #BouSaam, by ŉ konferensie in Pretoria van stapel gestuur. Die veldtog, wat oor ŉ tydperk van drie maande gaan strek, het ten doel om gemeenskappe betrokke te kry om saam aan suksesvolle selfdoen-instellings te bou. Die veldtog volg op Solidariteit se sukses met sy #OnsBou-veldtog verlede jaar. Volgens dr. Dirk Hermann, bestuurshoof van Solidariteit, moet gemeenskappe weer saamspan en self bou. “Die verval van die staat tesame met grootskaalse korrupsie in die regerende party noodsaak gemeenskappe al hoe meer om self aan ŉ toekoms te bou,” het Hermann gesê. Hy het voorts verduidelik dat die Solidariteit Beweging reeds met reusesukses verskeie instellings op die been gebring het, wat ondermeer fokus op opleiding, taal en kultuur. “Solidariteit wil hierop voortbou en glo dat gemeenskappe self aan ŉ toekoms kan bou waarin almal blywend vry, veilig en voorspoedig sal kan leef. “Ons nooi derduisende mense om saam te kom bou,” het Hermann afgesluit. Solidariteit het ook tydens die geleentheid sy nuwe herontwerpte en meer belynde webblad asook sy nuwe moderne handelsmerk onthul. Solidariteit bou sedert 1902 ŉ toekoms en vier ook vanjaar sy 115de bestaansjaar.